## Pravilnik o radu Povjerenstva za reviziju ocjene invalidnosti

### NN 37/2005 (21.3.2005.), Pravilnik o radu Povjerenstva za reviziju ocjene invalidnosti

# ministarstvo OBITELJI, BRANITELJA I MEĐUGENERACIJSKE SOLIDARNOSTI

718

Na temelju članka 108. stavka 1.
točke 2., a u vezi s člankom 32. Zakona o pravima hrvatskih branitelja iz
Domovinskog rata i članova njihovih obitelji (»Narodne novine« broj:
174/2004.), potpredsjednica Vlade Republike Hrvatske i ministrica obitelji,
branitelja i međugeneracijske solidarnosti, donosi

PRAVILNIK

o radu Povjerenstva za reviziju OCJENE INVALIDNOSTI

I. Temeljne odredbe

Članak 1.

Ovim se Pravilnikom utvrđuje rad
Povjerenstva za revi­zi­ju ocjene invalidnosti
(u daljnjem tekstu Povjerenstvo) čiji je djelokrug propisan u članku 32. Zakona
o pravima hrvatskih branitelja iz Domovinskog rata i članova njihovih obitelji
(u daljnjem tekstu Zakon), a odnosi se na reviziju:

1. svake ocjene invalidnosti na
temelju koje se stječe pravo:

– na profesionalnu
rehabilitaciju

– na invalidsku mirovinu

2. priznatih obiteljskih
mirovina članovima obitelji smrtno stradaloga hrvatskog branitelja iz
Domovinskog rata

3. priznatih novčanih naknada u
iznosu obiteljske mirovine članovima obitelji zatočenoga ili nestaloga
hrvatskog branitelja iz Domovinskog rata.

Članak 2.

Sukladno članku 32. stavku l.
Zakona, Povjerenstvo preispituje svaku ocjenu invalidnosti koju donosi
ovlašteni vještak u mirovinskom osiguranju, a na temelju koje se stječu prava
iz članka 1. ovog Pravilnika.

Povjerenstvo
u reviziji ispituje je li ovlašteni vještak Hrvat­skog
zavoda za mirovinsko osiguranje pravilno primijenio odredbu članka 15. Zakona,
je li trajni gubitak radne sposobnosti (opća nesposobnost za rad) ili
profesionalna nesposobnost za rad u cijelosti posljedica ranjavanja, ozljede,
zatočeništva u logoru, bolesti, pogoršanja bolesti, odnosno pojava bolesti
neposredna posljedica sudjelovanja u obrani suvereniteta Repub­like
Hrvatske ili je trajni gubitak radne sposobnosti (opća nesposobnost za rad) ili
profesionalna nesposobnost za rad dijelom prouzročena ranjavanjem, ozljedom, zatočeništvom,
bolesti, pogoršanje bolesti, od­nos­no pojava bolesti neposredna posljedica
sudjelovanja u obrani suvereniteta Republike Hrvatske, a djelomice ranjavanjem,
ozljedom, bolešću ili pogoršanjem bolesti izvan tih okolnosti; je li obiteljska
mirovina priznata članu obitelji smrtno stradaloga hrvat­skog
branitelja iz Domovinskog rata sukladno odredbama članka 24. Zakona, te je li
novčana naknada u iznosu obiteljske mirovine priznata članu obitelji zatočenoga
ili nestaloga hrvat­skog branitelja iz Domovinskog
rata sukladno odredbama članka 82. Zakona.

Članak
3.

Nakon
obavljena postupka revizije Povjerenstvo se može s nalazom Hrvatskog zavoda za
mirovinsko osiguranje suglasiti ili ga ne prihvatiti i vratiti na ponovni
postupak.

U
svim predmetima u kojima je priznato pravo na obiteljsku mirovinu, odnosno
pravo na novčanu naknadu u iznosu obiteljske mirovine, a u kojima ne postoji
konačno rješenje o priznatom statusu člana obitelji smrtno stradaloga
branitelja iz Domovinskog rata, odnosno člana obitelji zatočenoga ili nestaloga
hrvat­skog branitelja iz Domovinskog rata, predmet se
mora vratiti Hrvat­skom zavodu za mirovinsko
osiguranje na ponovni postupak i obavijest o istome dostaviti Ministarstvu
obitelji, branitelja i međugeneracijske solidarnosti.

II. Sastav i naČin rada Povjerenstva

Članak 4.

Povjerenstvo je sastavljeno od
liječnika, odnosno liječnika specijalista, koje imenuje ministrica obitelji,
branitelja i međugeneracijske solidarnosti na način da između njih određuje
predsjednika i zamjenika predsjednika Povjerenstva.

Kod
imenovanja prednost imaju liječnici koji su sudjelovali u Domovinskom ratu.

Povjerenstvu
u radu pomaže stručno osoblje i to:

–
tajnik Povjerenstva

–
stručni suradnik HZMO-a.

Stručno
osoblje iz stavka 3. ovog članka nisu članovi Povjerenstva.

Članak
5.

Povjerenstvo
radi na sjednicama koje se održavaju svakoga radnog dana prema rasporedu koji
utvrdi predsjednik Povjerenstva.

Sjednicama
Povjerenstva predsjedava predsjednik, zamjenik predsjednika ili član
Povjerenstva kojeg predsjednik ovlasti.

Članak
6.

O
radu Povjerenstva vodi se zapisnik.

Zapisnik
vodi osoba koja predsjedava sjednici Povjerenstva.

Članak
7.

Povjerenstvo
može po potrebi zatražiti stručno mišljenje i dodatno medicinsko vještačenje u
Nacionalnom centru za psihotraumu u KBC-u Dubrava, Za­greb, i u drugim ovlaštenim zdravstvenim ustanovama ovisno
o dijagnozi koju je potrebno vješta­čiti.

Hospitalizacije
i pregledi obavljaju se na temelju uputnice liječnika primarne zdravstvene
zaštite, a putne troškove snosi Ministarstvo obitelji, branitelja i
međugeneracijske solidarnosti.

Preglede
u Povjerenstvu obavljaju liječnici Povjerenstva, a put­ne troškove snosi
Ministarstvo obitelji, branitelja i među­generacijske solidarnosti.

Članak
8.

S
ciljem provođenja objektivne revizije Povjerenstvo može po potrebi zatražiti
dopunsku medicinsku i drugu dokumentaciju od Ministarstva obrane i Ministarstva
unutarnjih poslova.

Članak
9.

Povjerenstvo
donosi pravovaljane odluke većinom glasova ukupna broja članova Povjerenstva.

Sve
ocjene potpisuje predsjednik Povjerenstva, a u njegovoj odsutnosti zamjenik
predsjednika.

Članak
10.

Nakon
obavljena postupka revizije, Povjerenstvo svoju ocjenu dostavlja Hrvatskom
zavodu za mirovinsko osiguranje koje donosi rješenje.

Primjerak
rješenja iz prethodna stavka Hrvatski zavod za mirovinsko osiguranje dostavlja
i Povjerenstvu.

Članak
11.

Tajnik
Povjerenstva vodi i koordinira administrativne poslove u Povjerenstvu
(zaprimanje i pregled predmeta i akata, razvrstavanje i raspoređivanje predmeta
i akata, slaganje medicinske dokumentacije, prijepis ocjena, priprema i pregled
revidiranih predmeta za otpremu, službenu prepisku, rad na informacijama i unos
podataka u informatičku bazu podataka); vodi naručivanje potrošnoga uredskog
materijala i vodi brigu o urednom radu i servisnom održavanju tehničkih
sredstava koje u radu koristi Povjerenstvo.

Stručni
suradnik HZMO-a vodi poslove uredskog poslovanja (otvaranje i upisivanje
predmeta i akata, dostava predmeta i akata u rad, otpremu predmeta i akata, razvođenje
predmeta i akata, odlaganje predmeta u pismohranu i čuvanje).

Članak
12.

Radi
razjašnjenja određenih pravnih pitanja Povjerenstvo može konzultirati Upravu za
pravne poslove Ministarstva obitelji, branitelja i međugeneracijske
solidarnosti.

III.
ZAVRŠNE ODREDBE

Članak 13.

Radnopravni status članova Povjerenstva kao i osoba koje
obavljaju stručne i administrativne poslove za potrebe Povjerenstva rješavaju
državna tijela u kojima su te osobe u radnom odnosu.

Članak 14.

Tiskanice o obavljenim revizijama
iz članka 1. ovog Pravilnika sastavlja Povjerenstvo.

Članak 15.

Ovaj Pravilnik stupa na snagu
danom objave u »Narodnim novinama«.

Klasa: 011-02/05-0002/3

Urbroj: 519-02/1-05-1
Zagreb, 7. ožujka 2005.

Potpredsjednica
Vlade Republike Hrvatske
ministrica obitelji, branitelja
i međugeneracijske solidarnosti
**Jadranka Kosor, dipl. iur.,** v. r.

Pravilnik, NN 37/2005-718